Alkuperänimityksen ja maantieteellisten merkintöjen suojasta annetun neuvoston asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2001/C 354/05)

Tämä julkaiseminen sisältää oikeuden vastustaa rekisteröintiä mainitun asetuksen 7 artiklassa tarkoitetulla tavalla. Väitteet hakemusta vastaan on tehtävä jäsenvaltion toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN (x) SMM ( )

Asiakirjan kansallinen numero: -

1. Jäsenvaltion toimivaltainen viranomainen Nimi: Institut national des appellations d'origine

Osoite: 138, Champs-Élysées, F-75008 Paris

Puh: (33) 153 89 80 00

Faksi: (33) 142 25 57 97.

2. Hakijaryhmittymä 2.1 Nimi: Syndicat du Piment d'Espelette

2.2 Osoite: Mairie, F-64250 Espelette

2.3 Kokoonpano: tuottaja/jalostaja

3. Tuotelaji: Kasvikset - Luokka 1.8

4. Tavaraerittely (yhteenveto 4 artiklan 2 kohdan edellytyksistä)

4.1 Nimi: Piment d'Espelette tai Piment d'Espelette-Ezpeletako Biperra

4.2 Kuvaus: Espelettepaprikalle on ominaista voimakas hedelmäinen ja paahtunut tuoksu. Sen maku tuntuu kitalaessa voimakkaana, muttei kuitenkaan liiallisena. Espelettepaprika on kypsänä väriltään punainen. Sitä on kolmea eri tarjontamuotoa:

- Tuoreet kokonaiset paprikat: Paprikassa ei ole lainkaan vihreää väriä, ja sen muoto on säännöllisen kartiomainen. Pituus ilman kukkaperää on 7-14 cm.

- Niputetut paprikat: Paprikat on sidottu yhteen 2, 3 tai 4 paprikan nipuissa. Ne ovat väriltään punaisia ja muodoltaan säännöllisen kartiomaisia. Pituus on 7-14 cm. Nipussa on 20, 30, 40, 60, 80 tai 100 samankokoista paprikaa.

- Jauheena: Jauheeseen käytetään samalta tilalta tulevia paprikoita. Paprikat jauhetaan sen jälkeen, kun niitä on kypsytetty ja lopuksi kuivattu uunissa. Espelettepaprikasta tehdyn jauheen väri vaihtelee oranssista oranssinpunaiseen.

4.3 Maantieteellinen alue: Tuotanto-, jalostus- ja pakkausalue käsittää 10 kuntaa Pyrénées-Atlantiques'in departementissa. Siihen kokonaisuudessaan sisältyvät kunnat ovat Larressore ja Souraïde. Alue kattaa osittain seuraavat kunnat: Aïnhoa, Cambo-les-Bains, Espelette, Halsou, Itxassou, Jatxou, Saint-Pée-sur-Nivelle ja Ustaritz.

4.4 Alkuperätodisteet: Paprikaa alettiin viljellä Espeletten alueella 1500-luvulla. Se on luultavasti saapunut Labourdin maakuntaan Espanjan kautta samaan tapaan kuin maissi tuli Niven laakson kautta. Paprika korvasi 1600-luvulla mustapippurin lihan maustamisessa ja säilyttämisessä. Isä Manuel de Larramendin baskisanastossa vuodelta 1745 espelettepaprika määritellään mausteeksi. Naiset viljelivät paprikaa vihannespuutarhoissaan pääasiassa kotitalouskäyttöön. Paprikaa myytiin myös leikkele- ja suolalihakauppiaille ja majataloihin, joita Espeletteen oli asettunut runsain määrin kuningas Ludvig XV:n vapautettua kaupan.

Vaikka maaseutu koki suuria muutoksia 1800- ja 1900-luvuilla, espelettepaprikan viljely jatkui. Viljely on ollut suoraan yhteydessä paikalliseen ruokakulttuuriin sekä alueen ominaisluonteeseen. Paprikan viljely on mahdollistanut monilajisen viljelyn ja karjankasvatuksen jatkumisen. Paprikoiden kuivaaminen talojen seinustoilla syksyllä on alueelle tyypillistä.

Nimitykset "piment d'Espelette" tai "piment d'Espelette-Ezpeletako Biperra" saaneita paprikoita voi pitää kaupan tuoreina kokonaisina paprikoina, niputettuina tai jauheena vasta hyväksymismenettelyn jälkeen. Menettelyyn sisältyy myös aistinvaraisia kokeita. Kokonaiset ja niputetut paprikat tarkastetaan säännöllisesti. Jauheen osalta myönnetään tarkastuksen jälkeen hyväksymistodistus.

Tuotteessa on erityinen nimityksen osoittava merkintä alusta lähtien. Jauheeseen merkitään sadonkorjuuvuosi.

4.5 Valmistusmenetelmä: Paprikat täytyy tuottaa, jalostaa ja pakata määritellyn maantieteellisen alueen sisällä. Paprikasato on korjattava määritellyllä maantieteellisellä alueella olevilta yksilöidyiltä lohkoilta. Kyseeseen tulevat ainoastaan Capsicum annuum L. -lajin Gorria-lajikkeen paprikat tai lajikekuvausta vastaavat paprikat. Tuottajat voivat käyttää tilaltaan peräisin olevaa siementä.

Istutus tehdään avomaalle 1. huhtikuuta ja 15. heinäkuuta välillä. Viljely suojan alla on kielletty. Rivivälin on oltava vähintään 60 cm. Istutustiheys on 10 000-30 000 taimea/ha, jos taimet istutaan yksittäin, ja 60 000 taimea/ha, jos taimet istutetaan rinnakkain. Viljelyssä voidaan käyttää ainoastaan maataloudesta peräisin olevaa eloperäistä ainesta. Keinokastelu on istutuskautta lukuun ottamatta kielletty. Poikkeuksen tekee pitkäaikainen kuivuus. Viljelykset saa suojata hallalta 1. huhtikuuta ja 31. toukokuuta välillä sekä viljelyskauden lopulla 25. lokakuuta alkaen. Kasvimyrkkyjen käyttö on kielletty.

Paprikat korjataan käsin sitä mukaa kuin ne kypsyvät. Ainoastaan ne paprikat, joiden pinta on 80-prosenttisesti punainen, voidaan korjata. Lohkon enimmäissato on kilo paprikaa kasvia kohden vuodessa. Hehtaarilta voidaan saada enintään 30 tonnia tuoretta paprikaa.

Paprikat lajitellaan käsin tuotantotilalla. Ennen kuin korjuusta on kulunut 48 tuntia, paprikat on lajiteltu ja joko lähetetty tuoreina, niputettu tai niiden kypsytys jauheen valmistusta varten on aloitettu. Paprikoiden kylmävarastointi on kielletty. Jauheena myytäviä paprikoita kypsytetään lajittelun jälkeen vähintään 15 päivää kuumassa ja ilmavassa paikassa niiden kuivattamiseksi luonnollisesti. Tämän jälkeen paprikoita kuivataan muutaman tunnin ajan uunissa, minkä jälkeen ne jauhetaan. Jauheeseen käytetään ainoastaan yhden ainoan tilan paprikoita. Paprikat on jauhettava viimeistään 30. maaliskuuta sadonkorjuun jälkeen. Jauheeseen ei saa sekoittaa kahden eri satovuoden paprikoita.

4.6 Yhteys maantieteelliseen alkuperään: Espelettepaprika on nykyään ainoa perinteinen paprika, jota käytetään maustetuotannossa Ranskassa. Espelettepaprika kuuluu Capsicum annuum L. -lajiin, jonka trooppinen alkuperä ei suosisi viljelyä ja mausteeksi jalostusta Ranskan leveysasteilla, jollei kysymys olisi aivan erityisistä olosuhteista ja niihin mukautuneesta lajikkeesta.

Kastelun on oltava säännöllistä ja runsasta, paprika ei siedä veden puutetta eikä liikakastelua.

Kasvu alkaa vasta, kun maaperän lämpötila ylittää 12.oC, ja on huomattavaa keskilämpötilan ollessa 20.oC ja päivä- ja yölämpötilojen vaihdellessa vain vähän.

Espeletten alue ei ole laaja, ja sillä on omat erilliset ilmasto-olonsa, jotka johtuvat kosteista länsi- ja luoteisvirtauksista (merivirtaukset), valtameren läheisyydestä lännessä, vuoristoalueiden puuttumisesta valtameren ja itse alueen väliltä sekä vuoristoalueista etelässä ja idässä. Pyreneiden vuoristo muodostaa siis tälle alueelle laajan luoteeseen avautuvan amfiteatterin. Tämän vuoksi alueella sataa runsaasti ja hyvin säännöllisesti paprikan kasvukaudella ja lämpötilavaihtelut ovat pieniä.

Alueen ilmasto on siis ainutlaatuinen näille leveysasteille ja täyttää kasvin ja sen mausteeksi jalostuksen vaatimat lämpötila- ja kosteusedellytykset.

Paikallinen lajike on syntynyt paikallisten tuottajien havainnoista ja taitotiedosta: se heijastaa tuottajien ja ympäristön välistä suhdetta ja on erityisen hyvin sopeutunut alueen ilmasto-oloihin. Tuottajat ovat vuosisatojen ajan osanneet säilyttää lajiketyypin ja perinteiset viljely-, kuivaus- ja jalostusmenetelmät, joiden avulla nämä tuotteet ovat säilyttäneet ominaisluonteensa. Espelettepaprikan erikoislaatuisuus juontaa juurensa kasvin täydellisestä mukautumisesta maaperään.

4.7 Valvontaelin: - INAO, 138, avenue des Champs-Élysées, F-75008 Paris

- DGCCRF, 59, boulevard V. Auriol, F-75703 Paris Cedex 13.

4.8 Merkintä: Tarkistetun alkuperänimityksen "Piment d'Espelette" tai "Piment d'Espelette-Ezpeletako Biperra" saaneiden paprikoiden merkinnässä on oltava ilmaisu "Piment d'Espelette" tai "Piment d'Espelette-Ezpeletako Biperra", joka on kirjoitettu vähintään 1,3-kertaisilla kirjainmerkeillä merkinnässä oleviin suurimpiin kirjainmerkkeihin nähden, sekä maininta "Appellation d'Origine Contrôlée" tai "A.O.C.", joka on välittömästi ennen alkuperänimitystä tai heti sen jälkeen ilman välihuomautuksia. Tuotteessa on erityinen nimityksen osoittava merkintä alusta lähtien. Jauheeseen merkitään sadonkorjuuvuosi.

4.9 Kansalliset vaatimukset: Tarkistetusta alkuperänimityksestä "Piment d'Espelette" tai "Piment d'Espelette-Ezpeletako Biperra" annettu asetus.

EY-nro: G/FR/00131/2000.05.18.

Täydellisen asiakirjan vastaanottopäivä: 15. toukokuuta 2001.